text: Sparekasse ruster sig til tab på tørkeramte landmænd
  31 august 2018 kl. 07.42
  Den Jyske Sparekasse med hjemsted i Grindsted sætter ekstra penge af til at imødegå tab på tørkeramte landmænd. 
  Det fremgår af sparekassens halvårsregnskab, der netop er offentliggjort.
  Den Jyske Sparekasse, der er Danmarks 15.-største pengeinstitut ifølge Finanstilsynets seneste opgørelse, har i årets første seks måneder præsteret et resultat på 49,6 millioner kroner før skat.
  Sparekassen har mange landmænd som kunder, hvilket afspejles i regnskabet.
  - Vi har vurderet på de mulige konsekvenser af sommerens tørke og har sat yderligere ca. 40 millioner kroner af, så vi har en stødpude mod de øgede nedskrivninger på landbrugskunderne, der kan blive konsekvensen af tørken og det reducerede høstudbytte, siger Claus E. Petersen, adm. direktør for Den Jyske Sparekasse. 
  Sparekassen er i gang med at begrænse det store engagement i landbrug og ejendomme. Målet er, at landbrug og ejendomme reduceres til henholdsvis 15 og 10 procent af det samlede udlån.
  Efter 146 år som garantsparekasse blev Den Jyske Sparekasse i juni omdannet til et aktieselskab.
  
  